
PËR MËNYRËN E EVIDENTIMIT DHE SHQYRTIMIT TË KUNDËRVAJTJEVE ADMINISTRATIVE, PROCEDURAT QË NDIQEN PËR MASAT ADMINISTRATIVE PLOTËSUESE, ADMINISTRIMI I GJOBAVE DHE PASQYRAT STATISTIKORE NË FUSHËN E QARKULLIMIT RRUGOR

Në mbështetje të pikës 4 të nenit 102 të Kushtetutës, të pikës 1 të nenit 11, pikës 1/a; b, të nenit 12 dhe nenit 201 të ligjit nr. 8378, datë 22.7.1998 “Kodi Rrugor i Republikës së Shqipërisë”, të ndryshuar, të ligjit nr. 8485, datë 12.5.1999 “Kodi i Procedurave Administrative”, të ligjit nr. 10 279, datë 20.5.2010 “Për kundërvajtjet administrative”, neneve 2 dhe 4/c të ligjit nr. 9900, datë 10.4.2008 “Për rezervat materiale të shtetit”, si dhe pikës 2/b të vendimit të Këshillit të Ministrave nr. 1128, datë 5.8.2008 “Për krijimin dhe administrimin e mallrave rezervë materiale shtetërore”, me qëllim që të ketë unifikim në shqyrtimin dhe evidentimin e kundërvajtjeve në fushën e qarkullimit rrugor, mënyrën e administrimit të gjobave, si dhe procedurat që ndiqen për masat administrative plotësuese për kundërvajtjet në fushën e qarkullimit rrugor, 

UDHËZOJ:

A. Evidentimi dhe shqyrtimi i kundërvajtjeve administrative
1. Kanë atributet e agjentit verifikues, për marrjen e masave administrative me gjobë dhe masave administrative plotësuese për shkelje të normave të legjislacionit rrugor, punonjësit e shërbimit të policisë rrugore (efektive në Drejtorinë e Policisë Rrugore, Komisariatin Rajonal të Policisë Rrugore Tiranë, komisariatet e policisë së trafikut në qarqe, komisariatet e menaxhimit të trafikut interurban) dhe patrullave të përgjithshme të policisë. 
2. Për konstatimin e shkeljeve përpilohet procesverbali përkatës, sipas modelit të përcaktuar në vendimin e Këshillit të Ministrave nr. 153, datë 7.4.2000 “Rregullore për zbatimin e Kodit Rrugor”, i ndryshuar (lidhja 1). Patrulla e përgjithshme e policisë merr masa administrative plotësuese vetëm për rastet e përcaktuara, në zbatim të nenit 155 dhe 156 të Kodit Rrugor (“Ndalim qëndrimi dhe pushimi i mjeteve”, “Ndalimi i qëndrimit dhe pushimit të mjeteve”). 
Punonjësit e shërbimit të Patrullës së Përgjithshme, në të gjitha rastet e shkeljeve të parashikuara në nenin 157 të Kodit Rrugor, që kanë të bëjnë me heqjen dhe bllokimin e mjeteve, njoftojnë shërbimet e Policisë Rrugore për ushtrimin e kompetencave në bazë të Kodit Rrugor.
3. Procesverbali i konstatimit të shkeljes plotësohet në 4 (katër) kopje. 
Punonjësi i policisë, në përfundim të shërbimit, i raporton dhe i dorëzon eprorit të drejtpërdrejtë ose atij të caktuar në këtë detyrë, origjinalin dhe kopjen e tretë të procesverbalit të konstatimit të shkeljes për verifikim dhe evidentim të mëtejshëm. Kopja e dytë i dorëzohet kundërvajtësit, ndërsa kopja e katërt mbetet në bllokun që zotëron agjenti verifikues. 
4. Për kundërvajtjet e parashikuara nga nenet përkatëse të Kodit Rrugor, me vlerë deri në 5 000 (pesëmijë) lekë, agjenti verifikues merr masën e vendosjes së gjobës në vend. Në këto raste, agjenti verifikues i dorëzon kundërvajtësit një kopje të procesverbalit të konstatimit të shkeljes me masën e gjobës dhe e adreson atë për të kryer pagesën në arkat e operatorëve financiarë të kontraktuar, brenda afatit 5-(pesë) ditor, duke i prezantuar dhe favoret në zbatim të pikës 2 të nenit 203 “Kodi Rrugor”, të ndryshuar.
Përjashtim nga kufiri sa sipër i vlerës së gjobës në vend, bëhet vetëm në rastet e aplikimit të masës administrative me gjobë, sipas nenit 205 të Kodit Rrugor.
5. Në të gjitha rastet e tjera, kur shkelja e konstatuar nga agjenti verifikues është kompetencë e shqyrtimit nga Organi Administrativ Shtetëror, sipas nenit 201 të Kodit Rrugor, agjenti verifikues plotëson procesverbalin e konstatimit, por në rubrikën ku shënohet vlera e gjobës në lekë, nuk e plotëson atë (vlerën e gjobës), pasi shqyrtimi i kësaj kundërvajtje bëhet nga Organi Administrativ Shtetëror. Në procesverbal shënohet afati kohor dhe vendi i paraqitjes së kundërvajtësit për të dhënë informacionin e duhur apo për paraqitjen e dokumenteve që vërtetojnë shkeljen e konstatuar. I njëjti shënim bëhet dhe në rastet e gjobës në vend, kur ajo shoqërohet me masë administrative plotësuese pa gjobë. 
6. Për rastet e konstatimit të shkeljeve të rregullave të qarkullimit rrugor nga shërbimet e tjera të Policisë së Shtetit, që nuk kanë atributet e agjentit verifikues, njoftojnë shërbimin e Policisë Rrugore për kryerjen e procedurave ligjore. 
7. Eprori i drejtpërdrejtë i agjentit verifikues ose ai i caktuar në këtë detyrë, bën kontrollin e saktësisë së plotësimit të procesverbalit dhe është autoriteti i vetëm përgjegjës për dorëzimin e dokumentuar të procesverbaleve të konstatimit të shkeljeve, në regjistrin përkatës (lidhja 3/a) në sektorin e statistikës të Komisariatit.
Dorëzimi, si më sipër, nga eprori i drejtpërdrejtë ose ai i caktuar në këtë detyrë i procesverbaleve të konstatimit të shkeljeve, duhet të bëhet sa më shpejt, por në asnjë rast, jo më vonë se 16 orë nga koha e pranimit për kontroll.
8. Eprori i drejtpërdrejtë i agjentit verifikues ose ai i caktuar në këtë detyrë, kur konstaton se procesverbali i konstatimit të shkeljes është/janë të pabazuar në ligj apo me mangësi në plotësim etj., përpilon argumentim ligjor të motivuar, sipas modularit bashkëlidhur (lidhja 2), pa lënë shenjë mbi procesverbalin/et e konstatimit të plotësuar nga agjenti verifikues, duke vepruar si më poshtë:
a) Në rastet kur procesverbali i konstatimit të shkeljes, është vetëm masë me gjobë në vend, propozimi për përmirësimin e gjendjes është vetëm masë disiplinore për agjentin verifikues, sipas procedurave të përcaktuara në Rregulloren e Disiplinës të Policisë së Shtetit.
b) Në rastet kur procesverbali i konstatimit të shkeljes, përveç masës me gjobë në vend, shoqërohet edhe me masë administrative plotësuese pa gjobë (për mjetin apo drejtuesin e mjetit), propozimi për përmirësimin e gjendjes është kërkesa e eprorit të drejtpërdrejtë të agjentit verifikues ose ai i caktuar në këtë detyrë, për dërgimin për gjykim të procesverbalit të konstatimit të shkeljes në Organin Administrativ Shtetëror. 
Në këtë rast, miratimi i propozimit të eprorit të drejtpërdrejtë të agjentit verifikues nga titullari i strukturës, i kalon zyrtarisht Organit Administrativ Shtetëror, i cili merr detyrimet si në rastet e gjykimit të ankesave me shkrim. 
Organi Administrativ Shtetëror, përveç vendimit për gjykimin e procesverbalit të konstatimit të shkeljes, të shprehë propozimin për përmirësimin e gjendjes. 
c) Organi Administrativ Shtetëror ndjek të njëjtën procedurë edhe në rastet e konstatimit të parregullsive në procesverbalet e konstatimit të shkeljes, që janë kompetencë direkt e shqyrtimit nga ky Organ.
d) Propozimet e mësipërme të Organit Administrativ Shtetëror janë dokumenti argumentues ligjor me të cilin ndiqen procedurat e analizës së problemeve në plotësimin e procesverbaleve të konstatimit të shkeljes.
Plotësimi me mangësi i procesverbalit të konstatimit të shkeljes ose dhe mos dorëzimi sipas afateve të përcaktuara, konsiderohet shkelje e rëndë disiplinore. 
9. Dokumenti argumentues ligjor, i plotësuar si më sipër, i paraqitet shefit të Komisariatit të Policisë, i cili e vlerëson dokumentin e përpiluar nga eprori i drejtpërdrejtë i agjentit verifikues apo Organi Administrativ Shtetëror dhe propozimin e tij, zhvillon analizën e duhur të rastit, përcakton masat që duhen marrë dhe adreson regjistrimin e tij në regjistrin përkatës, sipas modelit bashkëlidhur (lidhja 3), si dhe në regjistrin e procesverbaleve (lidhja 3/a), që mbahen në sektorin e statistikës të Komisariatit.
Dokumenti argumentues është pjesë përbërëse dhe ka të njëjtin afat ruajtjeje me atë të procesverbalit të konstatimit të shkeljes. 
10. Organi Administrativ Shtetëror, i cituar në nenin 201 të Kodit Rrugor, në kuptimin e këtij udhëzimi, për shqyrtimin e kundërvajtjeve administrative të konstatuara në fushën e qarkullimit rrugor nga agjentët verifikues, funksionon sipas kompetencës territoriale mbi bazë qarku. 
Organi Administrativ Shtetëror përbëhet nga 3 (tre) oficerë policie të nivelit të parë drejtues, të cilët emërohen dhe shkarkohen nga ky funksion me propozim të drejtorit të Policisë Rrugore nëpërmjet zëvendësdrejtorit të përgjithshëm për departamentin e sigurisë publike dhe me urdhër të drejtorit të përgjithshëm të Policisë së Shtetit. 
Oficerët e Policisë që përzgjidhen për emërim në këto funksione janë me arsimin e lartë juridik apo ish-Akademinë e Rendit, Fakultetin e Inxhinierisë Mekanike, dega “Transport” ose janë me përvojë pune në shërbimet e policisë rrugore jo më pak se 5 vjet.
11. Sanksionet administrative që jep Organi Administrativ Shtetëror janë:
I. Gjobë me vlerë deri në 200 000 (dyqind mijë) lekë (ose sipas indeksimeve të bëra nga Ministria e Financave në vlerë minimale dhe maksimale sipas pikës 3 të nenit 193 të Kodit Rrugor). 
II. Masa administrative plotësuese, të cilat ndahen në:
a) Pezullim i lejeqarkullimit në kufijtë kohorë, të përcaktuar nga nenet përkatëse të legjislacionit rrugor;
b) Pezullim i lejedrejtimit në kufijtë kohorë, të përcaktuar nga nenet përkatëse të legjislacionit rrugor;
c) Heqje e lejedrejtimit;
d) Kalimin e mjetit në strukturat e Rezervave Materiale të Shtetit për konfiskim, tjetërsim, shitje apo shkatërrim të mjetit rrugor, sipas dispozitave ligjore në fuqi.
12. Ndaj vendimeve të Organit Administrativ Shtetëror, kur nuk është bërë ankim në gjykatë, sipas nenit 202 të Kodit Rrugor, mund të bëhet ankim brenda 5 ditëve nga shpallja e vendimit, në organin administrativ më të lartë për shqyrtimin e ankimeve, në Drejtorinë e Policisë Rrugore, në Drejtorinë e Përgjithshme të Policisë së Shtetit. 
Organi administrativ më i lartë, kur konstaton shkelje të procedurave ose mospërputhje me aktet ligjore dhe nënligjore, në zbatim të Kodit të Procedurave Administrative, shprehet përfundimisht me vendim, si dhe i propozon drejtorit të Policisë Rrugore, masat për përmirësimin e gjendjes apo dhe ato disiplinore për personat përgjegjës, sipas procedurave përkatëse disiplinore.
Organi administrativ më i lartë përbëhet nga 3 anëtarë:
Kryetari dhe anëtarët, propozohen nga drejtori i Policisë Rrugore dhe miratohen nga zëvendësdrejtori i përgjithshëm për sigurinë publike. 
13. Për sanksionet administrative që jep Organi Administrativ Shtetëror merret vendimi përkatës në prezencën e kryetarit dhe 2 anëtarëve e me shumicë votash, sipas modularit bashkëlidhur (lidhja 4). Në rast se një nga anëtarët e Organit ka mendim të ndryshëm për vendimin, ai shprehet në modularin e vendimit, duke e nënshkruar atë. Vendimi përpilohet në 3 (tri) kopje, një kopje i jepet kundërvajtësit, një kopje ruhet në praktikën e Organit Administrativ Shtetëror dhe kopja e tretë dorëzohet zyrtarisht në financën e Drejtorisë së Policisë së Qarkut për kryerjen e veprimeve financiare dhe evidentim. 
 Në vendim, Organi Administrativ Shtetëror përcakton vlerën e gjobës për shkeljen/et e konstatuara nga agjenti verifikues, vlera e të cilave nuk mund të kalojë kufijtë e përcaktuar nga Kodi Rrugor për shkeljen/et që i atribuohet. Në caktimin e masës së kësaj vlere, Organi Administrativ Shtetëror, përveç sa parashikohet në nenet e Kodit Rrugor, bazohet dhe në kriteret e nenit 18 të ligjit nr. 10 279, datë 20.5.2010 “Për kundërvajtjet administrative”. 
Në vendim bëhet shpjegimi i përmbledhur i provave e fakteve, saktësohet e drejta e ankimimit dhe afati kohor.
14. Procesverbali i konstatimit të shkeljes dhe vendimet që merr Organi Administrativ Shtetëror, evidentohen në regjistra të veçantë, sipas modularit bashkëlidhur (lidhja 5), si dhe në regjistra elektronikë, atje ku është e mundur, në funksion të kompletimit me sistemet informatike të miratuara. 
15. Organi Administrativ Shtetëror shqyrton dhe ankimet (me shkrim) ndaj masës administrative plotësuese të dhënë nga agjenti verifikues. 
Masat administrative plotësuese për të cilat shprehet Organi Administrativ Shtetëror me vendim janë:
a) Masa në lidhje me detyrimet për kryerjen e një veprimtarie të caktuar për pezullimin dhe ndalimin e një veprimtarie të caktuar;
b) Masa në lidhje me automjetin (ndalim administrativ, sekuestrim, heqje, bllokim). Me bllokim mjeti, në kuptimin e këtij udhëzimi, do të kemi parasysh vendosjen e pajisjeve të posaçme të bllokimit në rrota nga agjenti verifikues.
c) Masa në lidhje me tërheqjen e dokumenteve të qarkullimit, të lejedrejtimit dhe targës/ve.
16. Organi Administrativ Shtetëror për ankimet e administruara, merr vendim sipas formularit, modeli (lidhja 6), vendim, i cili plotësohet në tri kopje. Një kopje e vendimit i jepet shtetasit, kopja e dytë ruhet në praktikën e Organit Administrativ dhe kopja e tretë i dërgohet zyrtarisht komisariatit ku është efektiv agjenti verifikues që ka kryer veprimet, të cilat janë ankimuar ose veprimet për masat plotësuese ndaj mjetit, për vazhdimin e procedurave të mëtejshme të shprehura qartë në vendim. Këto vendime, që lidhen vetëm me ankimimet, evidentohen në regjistrin, sipas modularit bashkëlidhur (lidhja 7). 
Në vendim bëhet shpjegimi i përmbledhur i provave e fakteve; saktësohen detyrimet dhe të drejtat e ankuesit me afatet përkatëse, si dhe procedurat që do të ndiqen deri në përfundim të procesit (kthim mjeti, heqje sekuestro, konfiskim, kalim në Rezervat Materiale të Shtetit për shitje ankand apo shkatërrim).
17. Aktiviteti i Organit Administrativ Shtetëror, si dhe organit administrativ më të lartë për shqyrtimin e ankimeve, në çdo rast pasqyrohet në protokoll të veçantë, ku pasqyrohen deklarimet e shtetasit, të anëtarëve të organit administrativ, si dhe vendimet e marra. 
18. Organi Administrativ Shtetëror për shqyrtimin e kundërvajtjeve administrative mblidhet çdo ditë pune kur ka praktika për shqyrtim, pavarësisht numrit të tyre.
19. Lejedrejtimet e lëshuara nga një shtet i huaj, shqyrtohen nga Institucioni i Prefektit, në juridiksionin e të cilit është konstatuar shkelja. Procesverbali i konstatimit të shkeljes përkatëse, së bashku me dokumentet shoqëruese për shkeljen dhe lejen e drejtimit të mjetit, jo më vonë se 48 orë nga konstatimi i shkeljes, nga Komisariati i Policisë ku është efektiv agjenti verifikues, i përcillen zyrtarisht Institucionit të Prefektit, pa iu nënshtruar procedurave të Organit Administrativ Shtetëror për shqyrtimin e kundërvajtjeve administrative.
Institucioni i Prefektit shqyrton vetëm sanksionin plotësues të procesverbaleve të konstatimit të shkeljeve dhe shprehet me vendim brenda 5 ditëve nga dita e administrimit të procesverbalit të konstatimit të shkeljes. Vendimi, së bashku me lejedrejtimin, i dërgohen zyrtarisht brenda 2 ditësh nga dita e marrjes së vendimit, Komisariatit të Policisë që ka konstatuar shkeljen, i cili përgjigjet për administrimin e dokumentacionit dhe dërgimin e tyre brenda 5 ditëve në Drejtorinë Konsullore të Ministrisë së Jashtme. 
20. Në të gjitha rastet, shqyrtimi i kundërvajtjeve në fushën e qarkullimit rrugor dhe ekzekutimi i tyre bëhet në përputhje me dispozitat e ligjit nr. 10 279, datë 20.5.2010 “Për kundërvajtjet administrative”, duke përjashtuar ndryshimet dhe shmangiet e parashikuara nga Kodi Rrugor, i ndryshuar.
21. Regjistrat e përcaktuar sipas këtij udhëzimi ruhen me afat pesëvjeçar nga koha e mbylljes. Kur përdoren sistemet informatike të miratuara, bëhet kopje e regjistrave elektronikë, të cilët ruhen 5 (pesë) vjet.
22. Për kundërvajtjet që dënohen me masa plotësuese, si: tërheqja e dokumenteve të qarkullimit të automjetit, të lejedrejtimit, të targës, të pezullimit të lejeqarkullimit e lejedrejtimit apo heqjes së lejedrejtimit, OASH-ja brenda 2 (dy) ditëve pune nga data që vendimi ka marrë formë të prerë, njoftohet zyrtarisht Drejtoria Rajonale e Shërbimeve të Transportit Rrugor ku banon kundërvajtësi. E njëjta procedurë ndiqet për lejet e transportit, licencat etj., me organet që i kanë lëshuar ato.
Lejet e drejtimit të pezulluara evidentohen në regjistrin përkatës (lidhja nr. 13); ruhen në arkivin e OASH-së dhe dorëzohen të dokumentuara me përfundimin e afatit të pezullimit apo me heqjen e masës për pezullim nga një organ kompetent epror.
23. Emërimi dhe lëvizja e punonjësve të policisë për në ose nga Komisariati Rajonal i Policisë Rrugore Tiranë dhe Komisariatet e Policisë së Trafikut, janë respektivisht, për gradën deri në nënkomisar me urdhër të drejtorit të Policisë së Qarkut pas miratimit paraprak e të dokumentuar nga drejtori i Policisë Rrugore, dhe për gradat komisar e lart, me urdhër të drejtorit të përgjithshëm të Policisë së Shtetit, pas propozimit të përbashkët nga drejtori i Policisë së Qarkut dhe drejtorit të Policisë Rrugore.
B. Procedurat që ndiqen për masat administrative plotësuese
1. Automjetet dhe motomjetet për të cilat është marrë masë administrative plotësuese, si ndalim administrativ ose heqje mjeti, ruhen pranë pikave përkatëse të caktuara për këtë qëllim. 
2. Ndalimi administrativ i automjeteve dhe motomjeteve bëhet në kufijtë kohorë, të përcaktuar në nenet përkatëse të Kodit Rrugor. Në rastet kur nuk është përcaktuar periudha kohore e ndalimit administrativ, ndalimi bëhet në varësi të mundësisë së kundërvajtësit për të paraqitur dokumentacionin e munguar në momentin e konstatimit, por jo më shumë se pesë ditë kalendarike, kohë e nevojshme për paraqitjen e dokumentacionit të munguar ose për ankim në Organin Administrativ.
3. Në rast të mos paraqitjes së dokumentacionit të detyrueshëm ligjor të mjetit brenda këtij afati, ndaj kundërvajtësit, agjenti verifikues plotëson procesverbalin sipas kërkesës së pikës 8 të nenit 178 të Kodit Rrugor, për të cilin Organi Administrativ shprehet menjëherë me vendim për procedurat e mëtejshme. 
4. Në rastet e identifikimit të drejtuesve të automjeteve debitorë për kundërvajtjet administrative në fushën e qarkullimit rrugor, për përmbushjen e detyrimeve financiare, agjenti verifikues plotëson procesverbalin e konstatimit të shkeljes (neni 203 i Kodit Rrugor) pa vlerë gjobe, por me masën plotësuese të ndalimit administrativ dhe dërgon mjetin në pikën e caktuar të ruajtjes.
5. Në të gjitha rastet kur Kodi Rrugor parashikon, përveç sanksionit me gjobë, edhe masa administrative plotësuese, kompetenca e vendosjes së masës administrative plotësuese është e agjentit verifikues që ka verifikuar shkeljen, duke respektuar dhe vartësinë territoriale. 
6. Për ndalimin administrativ të automjeteve, agjenti që verifikon shkeljen, ndërpret qarkullimin e mjetit dhe e depoziton atë në vendin e caktuar të ruajtjes, sipas mënyrave të parashikuara në këtë udhëzim.
7. Për masat administrative plotësuese të bllokimit apo të heqjes së mjetit, bëhet shënimi përkatës në procesverbalin e konstatimit të shkeljes, i cili plotësohet në vendin e konstatimit të shkeljes. Procesverbali i konstatimit të shkeljes hartohet në katër kopje, sipas mënyrave të treguara më sipër dhe procedurave standarde të miratuara. 
8. Për rastet kur Kodi Rrugor parashikon masën administrative parandaluese të sekuestrimit dhe masën plotësuese të konfiskimit administrativ, pas plotësimit të procesverbalit të konstatimit të shkeljes, mjeti dërgohet në ruajtje pranë Rezervave Materiale të Shtetit.
Kur kanë kaluar 5 ditë nga mospranimi i ankesës nga Organi Administrativ Shtetëror ose nga skadimi i afatit për ankesë tek Organi Administrativ Shtetëror, kur kjo nuk është paraqitur, ose nga skadimi i periudhës së caktuar të sekuestrimit, kur nuk është paraqitur kërkesa për heqjen e sekuestrimit; Organi Administrativ Shtetëror shprehet me vendim që mjeti me dosjen përkatëse i kalon strukturave të Rezervave Materiale të Shtetit, për veprime të mëtejshme sipas mënyrave të parashikuara në aktet ligjore. Përjashtim nga kjo procedurë bëjnë rastet kur mjeti u takon personave që nuk kanë lidhje me shkeljen administrative, por në raste të tilla veprohet duke ndërprerë qarkullimin e mjetit dhe shoqërimin e tij së bashku me drejtuesin e mjetit në Komisariatin e Policisë për vazhdimin e procedurave të mëtejshme për verifikim e identifikim. 
9. Dorëzimi i mjetit në pikën e ruajtjes bëhet me procesverbal dorëzimi mjeti sipas modelit që i bashkëngjitet udhëzimit (lidhja 8). Ai përpilohet në katër kopje nga të cilat: një kopje i dorëzohet kundërvajtësit, kopja e dytë qëndron në pikën e ruajtjes, kopja e tretë administrohet në Komisariatin e Policisë ku është efektiv agjenti verifikues, për t’u administruar në fashikullin e mjetit të ndaluar administrativisht dhe kopja e katërt administrohet nga agjenti verifikues për ndjekjen e procedurave të mëtejshme në lidhje me mjetin. 
10. Mjeti shoqërohet në pikën më të afërt të caktuar të ruajtjes nga agjenti verifikues që ka konstatuar shkeljen dhe ka hartuar procesverbalin përkatës të konstatimit të shkeljes. Në pamundësi të shoqërimit të mjetit, kur situata emergjente e trafikut nuk e lejon shoqërimin e tij nga agjenti verifikues, ngarkohet një patrullë tjetër e shërbimit të Policisë Rrugore. Në të gjitha rastet, me sistemin e radiondërlidhjes në dispozicion, agjenti verifikues duhet të komunikojë me sallën e drejtimit dhe koordinimit për ndërhyrjen e realizuar dhe për mënyrën e veprimit deri në kryerjen e plotë të procedurave për zbatimin e masës administrative plotësuese. Informacioni administrohet në regjistrin përkatës të sallës së drejtimit dhe koordinimit.
11. Në procesverbalin e dorëzimit të mjetit në pikën e caktuar të ruajtjes, shkruhen të dhënat e plota të identifikimit të mjetit (marka, tipi, lloji, ngjyra, lloji i karburantit, targa, numri i shasisë sipas dokumentacionit dhe e krahasuar me numrin e shasisë në mjet, çelësat e mjetit, kilometrazhi sipas tregimit të tij në çastin e dorëzimit në pikën e ruajtjes).
12. Kur agjenti verifikues merr masë administrative plotësuese që ka të bëjë me tërheqjen e dokumenteve të qarkullimit apo dëshmisë së aftësisë, duhet pranuar që mjeti të depozitohet e të ruhet në një vend të përcaktuar nga drejtuesi/përdoruesi i mjetit. Në këto raste, kur është e nevojshme agjenti verifikues jep leje të përkohshme për qarkullim të kufizuar, sipas modelit bashkëlidhur (lidhja 9). Leja e përkohshme plotësohet në dy kopje, njëra i jepet drejtuesit të mjetit dhe tjetra është pjesë e kopjes së procesverbalit të konstatimit që dorëzohet në zyrën përkatëse.
13. Në çdo rast, kur agjenti verifikues merr masë administrative plotësuese pa gjobë, që ka të bëjë me mjetin apo dokumentet e drejtuesit të mjetit, plotësohet raporti i shërbimit, sipas modelit bashkëlidhur (lidhja 10 ose 10/1), raport, i cili administrohet si pjesë e procesverbalit të konstatimit të shkeljes. 
14. Nëse bëhet fjalë për ndonjë send apo material tjetër në mjet dhe përdoruesi i mjetit nuk e largon atë nga mjeti, ai dhe gjendja e tij shënohen hollësisht në procesverbal. Procesverbali nënshkruhet nga agjenti verifikues, kundërvajtësi, si dhe nga marrësi në ruajtje i mjetit, i cili përgjigjet për ruajtjen e mëtejshme të tij, por pa mbajtur përgjegjësi për pasojat që rrjedhin nga koha e qëndrimit në pikën e ruajtjes.
15. Në rastet kur drejtuesi ose pronari i mjetit nuk është i pranishëm në mjetin e tij dhe heqja e mjeteve apo largimi i tyre është i parashikuar në dispozitat e Kodit Rrugor dhe nga sistemi i sinjalizimit vertikal me shenjën përkatëse, kjo bëhet me transferimin ose me tërheqjen e mjetit me pajisje të përshtatshme, për të mos dëmtuar mjetin e konstatuar në kundërvajtje. Shpenzimet përkatëse të ndërhyrjes përfshihen në shpenzimet për kryerjen e heqjes ose bllokimit të mjetit.
Për çdo rast si më sipër, brenda afatit ligjor të parashikuar në nenin 199 të Kodit Rrugor dhe sipas mënyrave të përcaktuara në nenin 351 të rregullores për zbatimin e Kodit Rrugor (“Mënyra e njoftimit jo të menjëhershëm”), struktura përgjegjëse e Policisë Rrugore, që ka kryer procedurën e heqjes apo bllokimit të mjetit, duhet të njoftojë sipas mënyrave të treguara në ligj, pronarin dhe zotëruesin e mjetit për faktin e heqjes apo bllokimit të mjetit, vendin e ndodhjes, pagesat e mundshme sipas afateve ligjore dhe pasojat që vijnë nga mosrespektimi i kërkesave ligjore.
16. Në të gjitha rastet e konstatimit të shkeljeve të përcaktuara në nenet e Kodit Rrugor, ku parashikohet masa administrative parandaluese e sekuestrimit dhe masa plotësuese e konfiskimit administrativ, mjeti dërgohet në ruajtje pranë Rezervave Materiale të Shtetit. Hartimi i dokumentacionit përkatës do të plotësohet në vend edhe nga të paktën dy punonjës të Policisë (agjenti verifikues që konstaton shkeljen dhe një specialist i nivelit të parë drejtues, që ka atributet e oficerit të policisë gjyqësore). Në çdo rast për shkelje të tilla, drejtuesit të mjetit do t’i merren detyrimisht deklarime të hollësishme me shkrim për motivet e kryerjes së kundërvajtjes. Praktika administrative e lartpërmendur është pjesë e procesverbalit të konstatimit të shkeljes, që dorëzohet së bashku me të në komisariatin e policisë.
17. Heqja e masës administrative plotësuese në lidhje me automjetin (sekuestrimi, ndalimi administrativ, heqja dhe bllokimi) bëhet nga organi që e ka vendosur atë dhe konkretisht:
- Nga agjenti verifikues, në rastet kur paraqitja e dokumentacionit të munguar dhe faturave të kryerjes së të gjitha pagesave bëhet brenda afatit të përcaktuar në procesverbalin e konstatimit të shkeljes, por gjithsesi brenda afatit kohor prej 5 (pesë) ditësh nga hartimi i procesverbalit të konstatimit të shkeljes, të hartuar sipas kompetencave të nenit 200 të Kodit Rrugor dhe konfirmimit të mos paraqitjes së ankimit tek Organi Administrativ Shtetëror për trajtimin e masës administrative plotësuese, duke plotësuar formularin sipas modelit nr. 12.
- Nga Organi Administrativ Shtetëror, kur vendimi është vlerësuar i pabazuar nga shqyrtimi i ankesës së paraqitur nga kundërvajtësi apo nga shqyrtimi sipas nenit 201 të Kodit Rrugor të procesverbalit të konstatimit të shkeljes. Në vendimin për shqyrtimin e ankesës, OASH-ja përcakton detyrimet dhe veprimet që do të kryejë komisariati përkatës për heqjen e masës administrative plotësuese ndaj mjetit.
18. Për evidentimin e mjeteve në ruajtje, në komisariatin e policisë ku është efektiv agjenti verifikues dhe në pikën e ruajtjes mbahet një regjistër i veçantë sipas modelit që i bashkëngjitet udhëzimit (lidhja 11). Pjesa tjetër e dokumentacionit administrohet në fashikuj të veçantë për çdo mjet pranë komisariatit të policisë që ka kryer kalimin e mjetit në pikën e ruajtjes.
19. Dokumentet e mjeteve në ruajtje në komisariatin e policisë, sistemohen në përputhje me numrin që ka marrë automjeti në regjistër. Ato duhet të jenë të plota, lehtësisht të lexueshme dhe të konsultuara me arkivat dhe bankën e të dhënave të Policisë së Shtetit, për sa i përket lejedrejtimit, lejeqarkullimit, policës së sigurimit të detyrueshëm për përgjegjësi ndaj të tretëve (TPL) dhe çdo dokument tjetër të kërkuar.
20. Regjistrat hapen çdo fillim viti dhe ruhen 10 (dhjetë) vjet pas mbylljes, ndërsa dokumentet e përpiluara për bllokimin e mjeteve ruhen sipas kërkesave ligjore të administrimit të dokumentacionit në sistemin e Policisë së Shtetit, por jo më pak se 5 (pesë) vjet pas përfundimit të ekzekutimit të vendimit.
21. Në rastet e kthimit të mjetit, sipas neneve përkatëse të Kodit Rrugor, hartohet procesverbali përkatës në dy kopje, i cili nënshkruhet nga roja dhe nga pronari i mjetit ose nga personi i autorizuar prej tij, ku deklarohet se mjeti nuk ka pësuar dëme gjatë qëndrimit në ruajtje. Një kopje e këtij procesverbali i jepet të interesuarit, ndërsa kopja e dytë i bashkëngjitet fashikullit të mjetit të bllokuar, ku janë dokumentuar të gjitha veprimet me mjetin dhe ekstraktet e origjinës të dokumenteve të paraqitura nga kundërvajtësi ose pronari dhe të verifikuara nga shërbimi i Policisë Rrugore.
22. Dosja e mjetit që do të kalojë në Rezervat Materiale të Shtetit, të përmbajë:
a) Procesverbalin e konstatimit të shkeljes;
b) Vendimin e Organit Administrativ për gjykimin e shkeljes (në rast se ka);
c) Njoftimet e kundërvajtësit dhe solidarit (në rast se ka) për masat administrative në ngarkim të tij;

d) Vendimin e Organit Administrativ Shtetëror për kalimin e mjetit dhe të dosjes në Rezervat Materiale të Shtetit;
e) Detyrimet financiare që i detyrohet kundërvajtësi shërbimit të Policisë Rrugore, deri në ditën kur mjeti dorëzohet te Rezervat Materiale të Shtetit;
f) Procesverbali i dorëzimit të mjetit në Rezervat Materiale të Shtetit ose dhe në pikën e ruajtjes;
g) Dokumentet identifikuese të mjetit (në rast se ka);
h) Ekstraktet e origjinës ose kopje të dokumenteve identifikuese të drejtuesit të mjetit ose solidarit (në rast se ka);
i) Pamje fotografike elektronike (në CD).
23. Për vlerësimin dhe kategorizimin e mjeteve të dorëzuara nga Policia në Rezervat Materiale të Shtetit, drejtori i përgjithshëm i Rezervave Materiale të Shtetit ngre komisionin përkatës për përfundimin e procedurave të mëtejshme (shkatërrim, shitje ankand, tjetërsim etj.).
24. Mjetet e kategorizuara për qarkullim, të cilat i janë nënshtruar procedurave të shitjes me ankand publik për tri herë me radhë dhe procedurat e ankandit kanë dështuar, të trajtohen për skrap. Edhe për këto raste, Drejtoria e Përgjithshme e Rezervave Materiale të Shtetit njofton Drejtorinë e Përgjithshme të Shërbimeve të Transportit Rrugor për heqjen nga qarkullimi dhe çregjistrimin e tyre.
25. Mjetet në pikat e ruajtjes së strukturave të Policisë së Shtetit, të ndaluara në zbatim të detyrimeve që rrjedhin nga pika 1 e nenit 203 të Kodit Rrugor, me plotësimin e afatit 3(tre)-mujor të qëndrimit në pikën e ruajtjes, kalojnë në ambientet e Drejtorisë Rajonale të Rezervave Materiale të Shtetit në juridiksionin e strukturës së Policisë Rrugore. Mjeti shitet nga strukturat e Rezervave Materiale të Shtetit sipas mënyrave të parashikuara në aktet në fuqi. Çmimi i shitjes shërben për pagesën e gjobës, kur kjo nuk është bërë, si dhe të shpenzimeve të transportit e të ruajtjes së mjetit. Mbetja e mundshme i kthehet atij që i takon.
26. Për mjetet në pikat e ruajtjes ndaj të cilave është aplikuar masa administrative plotësuese e ndalimit administrativ, por kundërvajtësi nuk paraqitet brenda afatit të përcaktuar në procesverbalin e konstatimit të shkeljes dhe ka kaluar afati kohor prej 5 (pesë) ditësh nga hartimi i procesverbalit të konstatimit të shkeljes, agjenti verifikues plotëson procesverbalin sipas kërkesës së pikës 8 të nenit 178 të Kodit Rrugor, për të cilin Organi Administrativ shprehet menjëherë me vendim për vlerën e gjobës, duke plotësuar dhe formularin “Njoftim për detyrim paraqitje” (lidhja 14) bashkëlidhur, i cili është pjesë e vendimit. 
Vendimi dhe njoftimi evidentohen në regjistrin e veçantë përkatës (lidhja 5 e udhëzimit), duke shënuar në kolonën 11 të masës plotësuese: “Njoftim për detyrim paraqitje” dhe dorëzohen menjëherë në sekretarinë e Drejtorisë së Policisë së Qarkut për ndjekjen e procedurës së njoftimit. Dorëzimi në sekretari pasqyrohet në kolonën “vërejtje” të regjistrit të lartpërmendur.
Konfirmimi për kryerjen e njoftimit administrohet zyrtarisht nga Organi Administrativ Shtetëror, i cili merr vendim për kalimin e mjetit me dosjen e plotë në rezervat materiale të shtetit, për kryerjen e procedurave të mëtejshme.
Për vendimin si më sipër, i bëhet njoftim edhe kundërvajtësit, sipas procedurave të njoftimit në mungesë.
C. Evidentimi në mungesë i kundërvajtjeve administrative në fushën e qarkullimit rrugor
I. Evidentimi në mungesë i kundërvajtjeve administrative në fushën e qarkullimit rrugor nga ana e shërbimeve të Policisë Rrugore të Policisë së Shtetit, bëhet në këto raste:
a) pamundësia për të arritur një mjet, që lëviz me shpejtësi shumë të madhe;
b) kalim i një kryqëzimi me semafor, kur është ndezur drita e kuqe;
c) parakalim në kthesë;
d) zbulimi i një shkeljeje nga një funksionar ose një agjent në bordin e një mjeti për transport publik;
e) zbulimi i shkeljes me anë të mjeteve me pajisje të përshtatshme, që bëjnë të mundur përcaktimin e kundërvajtjes, më pas ose pasi mjeti objekt është larguar nga vendi i kontrollit;
f) zbulimi i shkeljes në mungesë të shkelësit dhe të pronarit të mjetit.
1. Punonjësi i shërbimit të patrullës së përgjithshme me atributet e agjentit verifikues evidenton në mungesë kundërvajtjet administrative në fushën e qarkullimit rrugor vetëm në rastet e konstatimit të shkeljeve në mungesë të drejtuesit të mjetit, të parashikuara në nenin 155 dhe 156 të Kodit Rrugor, i ndryshuar.
2. Në rastet e konstatimit të shkeljeve të normave të qarkullimit në mungesë të drejtuesit të mjetit, punonjësi i policisë vepron si më poshtë:
a) Njofton menjëherë sallën e drejtimit, koordinimit e emergjencave sipas juridiksionit territorial, duke i raportuar këto të dhëna: tipin, targën e mjetit, vendndodhjen, shkeljen e konstatuar, duke specifikuar sinjalistikën rrugore ekzistuese, numrin e serisë së procesverbalit të konstatimit që do të plotësojë;
b) Plotëson procesverbalin e konstatimit dhe një kopje e vendos në xhamin e mjetit. 
3. Punonjësi i shërbimit të sallës së drejtimit, koordinimit e emergjencave të juridiksionit territorial dhe punonjësi i shërbimit të sallës së drejtimit, koordinimit e emergjencave të Komisariatit Rajonal të Policisë Rrugore Tiranë, në rastet kur marrin njoftim për konstatimet e shkeljeve të normave të qarkullimit rrugor në mungesë, vepron si më poshtë:
a) Plotëson menjëherë të dhënat e marra në regjistrin modelin 1 bashkëlidhur. Regjistri duhet të plotësohet në mënyrë kronologjike për çdo rast të raportuar. Mosplotësimi në kohë dhe saktë i regjistrit përbën shkelje të rëndë disiplinore dhe ndaj personave përgjegjës të fillojë ecuria disiplinore në bazë të Rregullores së Disiplinës së Policisë së Shtetit; 
b) Të njoftojë eprorin e drejtpërdrejtë të punonjësit të policisë që njofton shkeljen e konstatuar.
4. Punonjësi i policisë në përfundim të shërbimit i raporton dhe i dorëzon eprorit të drejtpërdrejtë ose atij të caktuar në këtë detyrë, origjinalin dhe kopjen e tretë të procesverbalit të konstatimit të shkeljes në mungesë për verifikim dhe evidentim të mëtejshëm sipas procedurave të përcaktuara më lart në këtë udhëzim. 
Në këto raste, eprori i drejtpërdrejtë ose ai i caktuar në këtë detyrë, bën përveç kontrollit të saktësisë së plotësimit të procesverbalit dhe evidentimin e bërë në sallën e drejtimit, koordinimit e emergjencave sipas pikës 2/a. 
II. Njoftimi i kundërvajtjeve administrative në fushën e qarkullimit rrugor të konstatuara në mungesë.
1. Njoftimi i kundërvajtjeve administrative në fushën e qarkullimit rrugor të konstatuara në mungesë të bëhet si më poshtë:
a) Nëpërmjet punonjësve të Policisë së Shtetit;
b) Nëpërmjet shërbimit postar mbi bazën e aktmarrëveshjes së përbashkët ndërmjet Policisë së Shtetit dhe Postës Shqiptare; 
c) Njoftimi konsiderohet i kryer me korrektësi kur konfirmohet se është bërë në adresën e dhënë për rezidencën ose vendbanimin e kundërvajtësit ose pronarit të mjetit;
d) Dërgimi i njoftimit zyrtar dhe saktësia e adresës për njoftimin, bëhet nga struktura përkatëse policore ku është efektiv punonjësi i policisë që ka plotësuar procesverbalin e konstatimit të shkeljes në mungesë, jo më vonë se 24 orë nga koha e plotësimit të procesverbalit. Kur llogaritja e këtij afati qëllon në një ditë kur administrata është e mbyllur apo funksionon me orare të reduktuara, afati shtyhet për ditën pasardhëse të punës;
e) Dokumenti i konfirmimit të njoftimit si më sipër, i administruar zyrtarisht nga struktura përkatëse policore, është pjesë përbërëse e procesverbalit të konstatimit të shkeljes në mungesë, për efekte të hedhjes në sistem dhe llogaritjes së afateve të shlyerjes së detyrimeve nga kundërvajtësi; 

f) Për çdo rast, kur njoftimi nuk është kryer brenda afatit prej 30 ditësh kalendarike nga konstatimi i shkeljes e për pasojë pagesa e gjobës së vendosur, nuk mund të kërkohet për arkëtim, të bëhet analizë e veçantë për përgjegjësitë e masat përkatëse.
 Drejtori i përgjithshëm i Policisë së Shtetit me akt të veçantë përcakton procedurat që do të ndiqen në raste të tilla.
D. Mënyra e administrimit të gjobave
1. Arkëtimi i gjobave bëhet nga kundërvajtësit në arkat e operatorëve financiarë që veprojnë në Republikën e Shqipërisë, duke respektuar procedurat ligjore përkatëse për përfitimin e shërbimit të marrëveshjes midis palëve.
2. Formulari “Procesverbali i konstatimit të shkeljes” është dokument me vlerë i miratuar me akt normativ, me numër serie progresiv, në katër kopje, nga të cilat: kopja e parë (origjinalja) dorëzohet në strukturat e financës së institucionit përkatës, kopja e dytë i dorëzohet kundërvajtësit (personit që ka kryer shkeljen), kopja e tretë dorëzohet në seksionin e statistikës (strukturë operacionale në komisariatet e policisë) ku është efektiv agjenti verifikues, për analizë apo shqyrtim të mëtejshëm dhe kur është objekt i shqyrtimit të kundërvajtjes, kjo kopje shoqëron praktikën e përpiluar për ketë rast, ndërsa kopja e katërt ngelet në bllok dhe i dorëzohet administratorit të letrave më vlerë (magazinier, kujdestar, arkëtar sipas strukturës). 
3. Procesverbalet e konstatimit të shkeljeve duhet të jenë ë plotësuara me germa kapitale, pa shkurtime në përcaktimin e shkelësit, pronarit, emër e mbiemër të agjentit verifikues dhe në rubrikën “sanksione”, duhet të kenë të plotësuara të gjitha elementet e faturës për arkëtim të përbërë nga: kodi i institucionit përfitues, kodi i degës së thesarit, kodi i llogarisë ekonomike dhe kodi i llogarisë ekonomike të kamatëvonesës.
4. Për gjobat e vendosura nga Organi Administrativ Shtetëror për shqyrtimin e kundërvajtjeve administrative, klienti, përveç vendimit të këtij organi duhet të pajiset me kopje të vendimit të Komisionit dhe të faturës për arkëtim, të nënshkruara nga përfaqësuesi i institucionit dhe i paraqet në bankën e nivelit të dytë (apo ent financiar të kontraktuar) për kryerjen e veprimeve të arkëtimit.
5. Për kundërvajtjet, objekt i të cilave janë mjetet me targa të huaja, arkëtimi i gjobës të bëhet në vend (me dokument financiar “mandat arkëtimi”) nga punonjësi i Policisë Rrugore apo i Patrullës së Përgjithshme ose në pamundësi të kryerjes së pagesës, të bëhet tërheqja e dokumentacionit (lejedrejtimi, leje qarkullimi, siguracion) e konfirmuar me dokument zëvendësimi deri në momentin e shlyerjes së detyrimit, sipas modularit bashkëlidhur (lidhja 9). 
6. Dokumenti “mandat arkëtimi” me të cilin punonjësit furnizohen nga institucioni, hartohen në tri kopje: kopja origjinale së bashku me kopjen origjinale të “Procesverbali i konstatimit të shkeljes” dorëzohen në financë, kopja e dytë së bashku me kopjen e dytë të “Procesverbali i konstatimit të shkeljes” i dorëzohen kundërvajtësit dhe kopja e tretë qëndron në bllok. 
7. Arkëtimi i shumës së vjelë të kryhet në arkën e institucionit, jo më vonë se 24 orë nga koha e vendosjes së gjobës dhe plotësimit të “mandat arkëtimit”. Struktura e financës plotëson menjëherë “faturën për arkëtim” dhe brenda ditës e paraqet atë në bankat e nivelit të dytë. 
8. Administrimi financiar i “Procesverbali i konstatimit të shkeljes” (administrimi, maturimi, regjistrimi i arkëtimit, kontabilizimi dhe pasqyrimi në evidencat dokumentare dhe elektronike kur ato janë të miratuara) të bëhet në zyrën e financës të institucionit në të cilin agjenti verifikues është punonjës, sipas kërkesave të ligjit nr. 9228, datë 20.4.2004 “Për kontabilitetin dhe pasqyrat financiare”, të ndryshuar.
9. Operatorët financiarë apo entet financiare të kontraktuara për shërbimin e pagesës së gjobës dhe të faturës për arkëtim (sipas vendimit të OASH-së) do të raportojnë brenda ditës së nesërme të arkëtimit, të dhënat sipas formatit të miratuar dhe të rënë dakord nga palët.
10. Komisariati i policisë organizon arkëtimin e gjobave të paarkëtuara pas konfirmimit nga zyrat (sallat) e drejtimit për kalimin e afatit ligjor për pagesë të vullnetshme mbi 1 muaj. 
11. Strukturat e financës të bëjnë çdo ditë me operatorët financiarë të kontraktuar, por në asnjë rast të mos kalojë 2 ditë pune, konfirmimin e gjobave nëpërmjet aktrakordimit dhe të shoqëruara me “mandat arkëtimet” ose ekstrakt përmbledhës të tyre, të pranuar në marrëveshje dypalëshe. Në të gjitha rastet, veprimet të jenë të konfirmuara nga thesari.
12. Arkëtimi i gjobës në çdo rast do të bëhet në kodin e strukturës policore ku vepron agjenti verifikues që ka vendosur gjobën.
13. Për gjobat e vendosura dhe të paarkëtuara në afat (data e vendosjes së gjobës plus katër ditë të tjera), të aplikohet kamatëvonesa në masën 2% të vlerës së gjobës për çdo ditë deri në një muaj (30 ditë). Nëse arkëtimi i vlerës së gjobës bëhet brenda 5 pesë ditëve nga dita që vendimi ka marrë formë të prerë, gjoba ulet me 20% të vlerës.
14. Dënimi administrativ që nuk ekzekutohet me kalimin e 2 (dy) viteve nga data e nxjerrjes së vendimit për kundërvajtjen administrative, parashkruhet (neni 46 i ligjit nr. 10 279, datë 20.5.2010 “Për kundërvajtjet administrative”). Në këtë rast, Organi Administrativ Shtetëror që ka nxjerrë vendimin për kundërvajtjen administrative, me vendim konstaton parashkrimin. Në vendimin e konstatimit të parashkrimit të dënimit administrativ, listohen dhe arsyet që kanë çuar në këtë përfundim, si dhe përgjegjësitë përkatëse sipas nenit 44 të ligjit nr. 10 279, datë 20.5.2010 “Për kundërvajtjet administrative”.
15. Gjobat e arkëtuara të derdhen në degën e thesarit të rrethit nga operatorë financiarë që kryejnë arkëtimin e gjobave me pjesëmarrje 40% buxheti dhe 60% organit që ka verifikuar shkeljen, sipas nenit 203 të Kodit Rrugor dhe nenit 41 të ligjit nr. 10 279, datë 20.5.2010 “Për kundërvajtjet administrative”. Për këtë Drejtoria e Planifikimit Financiar dhe Drejtoria e Buxhetit në Drejtorinë e Përgjithshme të Policisë së Shtetit, të rialokojnë (rishpërndajnë) fondet e nevojshme të argumentuara dhe të miratuara nga drejtori i përgjithshëm i policisë, për kompletimin e strukturave të Drejtorisë së Policisë Rrugore me mjete e pajisje të nevojshme për rritjen e sigurisë në rrugë.
E. Hartimin e pasqyrave statistikore 
1. Shërbimet e Policisë Rrugore plotësojnë këto pasqyra statistikore:
a) Pasqyra e aksidenteve rrugore sipas llojit të rrugës, vendit, kushteve e shkaqeve, model 1/AR nr. 7;
b) Pasqyra e aksidenteve rrugore sipas strukturave të Policisë Rrugore model 2/AR nr. 8;
c) Pasqyra e aksidenteve rrugore sipas ndarjes territoriale të strukturave rajonale e vendore të Policisë Rrugore model 2/AR nr. 8/1;
d) Pasqyra e masave administrative sipas kundërvajtjeve, model 1/MA nr. 9;
e) Pasqyra e masave administrative sipas strukturave rajonale e vendore të Policisë Rrugore, model 2/MA nr. 10.
2. Nga strukturat rajonale dhe vendore të Policisë Rrugore plotësohen çdo 1 (një) muaj dhe çdo 3 (tre) muaj pasqyrat e përcaktuara në pikën 1 germa “a”, “c”, “d”.
Të dhënat statistikore për plotësimin e pasqyrave model 1/MA nr. 9 dhe model 2/MA nr. 10, sigurohen nëpërmes sistemit E-gjoba, plotësohen prej specialistit të statistikës në seksion, firmosen prej tij dhe prej shefit të seksionit. Pasqyrat plotësohen në dy kopje, një kopje administrohet në sekretarinë e Komisariatit, ndërsa kopja tjetër dërgohet në mënyrë elektronike brenda datës 2 (dy) dhe zyrtarisht brenda datës 5 të muajit pasardhës, në Drejtorinë e Policisë Rrugore në departamentin e sigurisë publike. 
3. Pasqyra e aksidenteve rrugore sipas llojit të rrugës, vendit, kushteve e shkaqeve, model 1/AR nr. 7, plotësohet mbi bazën e informacionit të marrë prej formularit të “Raportit të aksidentit rrugor” (model IV. 8/a), i miratuar me vendimin e Këshillit të Ministrave nr. 297, datë 24.5.2006. Ky formular plotësohet në çdo rast nga oficeri i Policisë Rrugore që kryen veprimet e para në vendngjarje (që shkon i pari në vendngjarje, me atributet e policisë gjyqësore), i cili është përgjegjës për plotësimin e saktë dhe të plotë të të gjitha rubrikave (33 rubrika) që përmban raporti. Formulari kontrollohet e kundërfirmohet nga shefi i seksionit ku është efektiv oficeri i Policisë Rrugore që ka kryer veprimet e para në vendngjarje dhe dorëzohet brenda 24 orëve të ndihmës specialisti për AIS në Komisariatin Rajonal të Policisë Rrugore Tiranë ose te specialisti i statistikës në komisariatet e policisë së trafikut dhe komisariatet e menaxhimit të trafikut interurban, sipas përkatësisë territoriale të vendit të ngjarjes. Dorëzimi i formularit bëhet vetëm duke nënshkruar në regjistrin përkatës (Model AIS). Specialisti i statistikës/ndihmësspecialisti për AIS, menjëherë bën regjistrimin e aksidentit në “bazën e të dhënave” në programin e instaluar në kompjuterët lap-topë të shpërndarë për funksionimin normal të këtij programi. 
Të dhënat e aksidenteve të marrë prej formularit të “Raportit të aksidentit rrugor” (model IV. 8/a), dërgohen on line çdo ditë në Drejtorinë e Policisë Rrugore. 
Brenda datës 5 të muajit pasardhës, së bashku me pasqyrat e tjera sipas pikës 1.2, dërgohen zyrtarisht në Drejtorinë e Policisë Rrugore në Departamentin e Sigurisë Publike 1 (një) kopje e formularëve të “raportit të aksidentit rrugor”, ndërsa origjinali i çdo formulari administrohet në sekretarinë e komisariatit.
4. Drejtoria e Policisë Rrugore (sektori i statistikës, përpunimit të dokumenteve dhe A.I.S) në Departamentin e Sigurisë Publike, pasi përpunon të gjitha pasqyrat dhe formularët e plotësuar nga strukturat e shërbimeve të Policisë Rrugore, bën përmbledhëset e tyre dhe dërgon brenda datës 10 të muajt pasardhës të 3(tre)-mujorit mujorit në sektorin e statistikës në Drejtorinë e Qendrës së Përpunimit dhe Mbrojtjes së të Dhënave, përmbledhëset e treguesve statistikorë në shkallë vendi sipas pasqyrave, model 1/AR nr. 7, model 2/AR nr. 8 dhe model 2/MA nr. 10.

5. Modelet e pasqyrave statistikore, formularëve dhe regjistrave i bashkëlidhen udhëzimit dhe janë pjesë e pandashme e tij.
6. Ngarkohen Drejtoria e Përgjithshme e Policisë së Shtetit dhe njësitë shpenzuese në përbërje të programit “Policia e Shtetit”, institucioni i Prefektit dhe Drejtoria e Përgjithshme e Rezervave Materiale të Shtetit për zbatimin e këtij udhëzimi.
7. Sekretari i Përgjithshëm i Ministrisë së Brendshme, në cilësinë e nëpunësit autorizues, ndjek zbatimin e këtij udhëzimi.
8. Shfuqizime:
- Udhëzimi i Ministrit të Brendshëm nr. 102, datë 13.6. 2012 “Për mënyrën e evidentimit në mungesë të kundërvajtjeve administrative në fushën e qarkullimit rrugor”.
- Udhëzimi i Ministrit të Brendshëm nr. 460, datë 22.12. 2010 “Për disa shtesa e ndryshime në udhëzimin e Ministrit të Brendshëm nr. 920, datë 11.7.2008 “Për hartimin e pasqyrave statistikore në Policinë e Shtetit””.
- Udhëzimi i Ministrit të Brendshëm nr. 388, datë 2.11.2010 “Për mënyrën e evidentimit dhe të shqyrtimit të kundërvajtjeve administrative; procedurat që ndiqen për masat administrative plotësuese, si dhe për administrimin e gjobave në fushën e qarkullimit rrugor”, si dhe çdo akt normativ i nxjerrë nga kjo Ministri e që bie ndesh me këtë udhëzim.
Me këtë udhëzim të njihen të gjitha efektivat e Policisë së Shtetit, institucioni i Prefektit dhe punonjësit e Rezervave Materiale të Shtetit.
Ky udhëzim hyn në fuqi pas botimit në Fletoren Zyrtare.

